
EIROPAS PARLAMENTA NORMATĪVĀS REZOLŪCIJAS PROJEKTS
par projektu Padomes lēmumam par to, lai Savienības vārdā noslēgtu Nolīgumu starp Eiropas Savienību un Islandi par pasažieru datu reģistra (PDR) datu pārsūtīšanu nolūkā novērst, atklāt, izmeklēt teroristu nodarījumus un smagus noziegumus un saukt pie atbildības par tiem
(11283/2025 – C10‑0278/2025 – 2025/0156(NLE))
(Piekrišana)
Eiropas Parlaments,
–	ņemot vērā Padomes lēmuma projektu (11283/2025),
–	ņemot vērā Nolīgumu starp Eiropas Savienību un Islandi par pasažieru datu reģistra (PDR) datu pārsūtīšanu nolūkā novērst, atklāt, izmeklēt teroristu nodarījumus un smagus noziegumus un saukt pie atbildības par tiem (11284/2025),
–	ņemot vērā piekrišanas pieprasījumu, ko Padome ir iesniegusi saskaņā ar Līguma par Eiropas Savienības darbību 16. panta 2. punktu, 87. panta 2. punkta a) apakšpunktu un 218. panta 6. punkta otrās daļas a) apakšpunktu (C10‑0278/2025),
–	ņemot vērā Reglamenta 107. panta 1. un 4. punktu un 117. panta 7. punktu,
–	ņemot vērā Pilsoņu brīvību, tieslietu un iekšlietu komitejas ieteikumu (A10‑0000/2026),
1.	sniedz piekrišanu nolīguma slēgšanai;
2.	uzdod priekšsēdētājai Parlamenta nostāju nosūtīt Padomei, Komisijai, dalībvalstu valdībām un parlamentiem, kā arī Islandes valdībai un parlamentam.

Nolīguma noslēgšana starp Eiropas Savienību un Islandi par pasažieru datu reģistra (PDR) datu pārsūtīšanu nolūkā novērst, atklāt, izmeklēt teroristu nodarījumus un smagus noziegumus un saukt pie atbildības par tiem ir svarīgs solis, lai stiprinātu starptautisko sadarbību cīņā pret terorismu un smagiem transnacionāliem noziegumiem. 

PDR nolīgums ar Islandi ļaus pārsūtīt aviokompāniju savāktos pasažieru datus valstu iestādēm drošības nolūkos. Tas ir svarīgi, jo šī informācija var sniegt iestādēm svarīgus elementus, kas tām ļauj atklāt aizdomīgus ceļošanas modeļus un identificēt noziedznieku un teroristu līdzzinātājus, jo īpaši tos, kas tiesībaizsardzības iestādēm iepriekš nebija zināmi. Tas ne tikai atklās terorismu un citus smagu noziegumu veidus, piemēram, ar narkotikām saistītus nodarījumus, cilvēktirdzniecību un bērnu seksuālu izmantošanu, bet arī palīdzēs nepieļaut šādu noziegumu izdarīšanu. PDR datu apstrāde ir izrādījusies efektīvs instruments Šengenas zonas drošības stiprināšanai, palīdzot atklāt noziegumus pie ārējām robežām un ļaujot dalībvalstīm piemērot uz risku balstītu un uz datiem balstītu pieeju Šengenas zonā.

Ir vērts uzsvērt, ka nolīgums atspoguļo rūpīgu līdzsvaru starp drošības vajadzībām un personas privātuma aizsardzību. Tajā ir paredzēti skaidri noteikumi, kas reglamentē PDR datu apstrādi, glabāšanu, izmantošanu un saglabāšanu. Ir iekļauti stingri aizsardzības pasākumi, lai nodrošinātu, ka dati tiek izmantoti tikai konkrētiem mērķiem, saglabāti tikai ierobežotu laiku un aizsargāti pret ļaunprātīgu izmantošanu vai neatļautu piekļuvi. Pārraudzības mehānismi un personu tiesības uz tiesisko aizsardzību vēl vairāk stiprina pārredzamību un pārskatatbildību. To ir apstiprinājis Eiropas Datu aizsardzības uzraudzītājs, kas sniedza pozitīvu atzinumu, secinot, ka nolīgumā ir ietvertas nepieciešamās garantijas, lai tas būtu saderīgs ar ES tiesisko regulējumu datu aizsardzības jomā. 

Visbeidzot, PDR nolīgums ar Islandi liecina par kopīgu atziņu, ka mūsdienu drošības problēmām ir vajadzīgi koordinēti pārrobežu risinājumi. Apvienojot uzlabotu informācijas apmaiņu ar stingrām datu aizsardzības garantijām, nolīgums veicina drošāku starptautisko ceļošanu, vienlaikus ievērojot tiesiskumu un pamattiesības.

Starptautiskās sadarbības uzlabošana tiesībaizsardzības jomā, jo īpaši ar efektīvu un savlaicīgu informācijas apmaiņu, ir būtiska, lai reaģētu uz sarežģītajiem un mainīgajiem draudiem, ko rada terorisms un smagi transnacionāli noziegumi, un tādējādi uzlabotu mūsu pilsoņu drošumu un drošību. Tāpēc ir svarīgi, lai Eiropas Parlaments dotu piekrišanu tam, ka Padome noslēdz šo nolīgumu.

Referents, pilnībā uzņemoties visu atbildību, apliecina, ka viņš savā ziņojumā nav iekļāvis pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:1], vai no trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu. [1:  Iestāžu Nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu par redzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

